# Kritériá na hodnotenie úrovne výskumnej, vývojovej, umeleckej a ďalšej tvorivej činnosti v rámci komplexnej akreditácie činností vysokej školy

1. Tento dokument obsahuje súbor kritérií, ktoré Akreditačná komisia používa podľa § 84 ods. 4 písm. d) zákona pri hodnotení výskumnej, vývojovej, umeleckej a ďalšej tvorivej činnosti vysokej školy (ďalej len „výskum“).[[1]](#footnote-1)
2. Kritériá podľa § 82 ods. 7 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov navrhla Akreditačná komisia. Po vyjadrení orgánov reprezentácie vysokých škôl kritériá schválilo Ministerstvo školstva, vedy, výskumu a športu Slovenskej republiky.
3. Hodnotenie výskumu sa uskutočňuje **po fakultách vysokej školy a po oblastiach výskumu**, v ktorých fakulta uskutočňuje výskumnú činnosť.[[2]](#footnote-2) Ak sa na vysokej škole uskutočňuje výskum aj mimo fakúlt (napríklad na pracoviskách, ktoré nie sú súčasťou fakulty), celý tento výskum sa hodnotí rovnako, ako keby ho uskutočňovala jedna osobitná fakulta. To isté platí, ak sa vysoká škola nečlení na fakulty. V ďalšom texte sa aj pre tieto prípady používa označenie fakulta.
4. Stanovenie **oblastí výskumu** na účely hodnotenia (ďalej len „hodnotená oblasť“) vychádza z podskupín študijných odborov Sústavy študijných odborov vysokoškolského vzdelávania Slovenskej republiky. Zoznam hodnotených oblastí a k nim patriacich študijných odborov je v prílohe 2.
5. Na účely hodnotenia výskumu podľa týchto kritérií sa **akademickým zamestnancom fakulty** rozumie každý vysokoškolský učiteľ (okrem hosťujúcich profesorov a lektorov) a výskumný pracovník s vysokoškolským vzdelaním najmenej druhého stupňa, ktorý
   1. je k 31. 12. posledného roka hodnoteného obdobia podľa odseku 7 zamestnaný na vysokej škole **na ustanovený týždenný pracovný čas** a zaradený na fakulte, a to súvislo aspoň po dobu troch rokov, alebo
   2. bol počas hodnoteného obdobia zamestnaný na vysokej škole na ustanovený týždenný pracovný čas a zaradený na fakulte aspoň po dobu štyroch rokov.
6. Pri hodnotení výskumu sa hodnotia **nasledovné atribúty**:
   1. výstupy výskumu (ďalej tiež „**atribút výstupov**“),
   2. prostredie pre výskum (ďalej tiež „**atribút prostredia**“),
   3. ocenenie výsledkov výskumu (ďalej tiež „**atribút ocenenia**“).
7. Vzhľadom na šesťročný interval komplexných akreditácií sa pri hodnotení atribútov uvedených v odseku 6 berie do úvahy obdobie šiestich kalendárnych rokov pred rokom, v ktorom vysoká škola predkladá podklady na hodnotenie v rámci komplexnej akreditácie (ďalej len „hodnotené obdobie“). Ak fakulta existuje menej ako 6 rokov pred rokom, v ktorom vysoká škola predkladá podklady na hodnotenie v rámci komplexnej akreditácie, berie sa za hodnotené obdobie celé obdobie jej existencie pred rokom, v ktorom vysoká škola predkladá podklady na hodnotenie v rámci komplexnej akreditácie. Hodnotia sa len vysoké školy a fakulty, ktoré pôsobia aspoň štyri roky pred rokom, v ktorom majú predložiť podklady na komplexnú akreditáciu. Ak vysoká škola alebo fakulta splynula počas hodnoteného obdobia s inou vysokou školou alebo fakultou, zohľadňuje sa to rovnako, akoby splynuli na začiatku hodnoteného obdobia. Hodnotia sa aj fakulty, ktoré vysoká škola zrušila, ak počas hodnoteného obdobia existovali najmenej štyri roky.
8. Na účely hodnotenia atribútu výstupov zaradí vysoká škola jednotlivých akademických zamestnancov podľa oblasti ich výskumnej činnosti do niektorej z oblastí výskumu, v ktorej sa fakulta, na ktorej sú zaradení, hodnotí. Jeden akademický zamestnanec môže byť zaradený len v jednej oblasti výskumu.
9. Za jednotlivé fakulty a oblasti výskumu za celé hodnotené obdobie predloží vysoká škola zoznam výstupov v počte zodpovedajúcom jednej tretine priemerného počtu akademických zamestnancov (okrem vysokoškolských učiteľov vo funkcii profesora) k 31. 12. jednotlivých rokov hodnoteného obdobia, ktorých zaradila podľa odseku 8 do príslušnej oblasti výskumu. Ak je takto určený počet menší ako 20 výstupov, predloží vysoká škola za danú fakultu a oblasť výskumu 20 výstupov. Navyše predloží vysoká škola aj výstupy v počte zodpovedajúcom priemernému počtu akademických zamestnancov vo funkcii profesora na zodpovedajúcej fakulte a pôsobiacich v zodpovedajúcej oblasti výskumu podľa stavu k 31.12. jednotlivých rokov hodnoteného obdobia.
10. Výstupy spĺňajú tieto kritériá:
    1. dátum zverejnenia výstupu spadá do hodnoteného obdobia,
    2. autorom výstupu, alebo jedným z autorov výstupu, je akademický zamestnanec fakulty zaradený v danej oblasti výskumu, ktorý pôsobil v čase zverejnenia výstupu na fakulte alebo študent študijného programu v odbore zaradenom v danej oblasti výskumu, ktorý študoval v čase zverejnenia výstupu na fakulte. Na zohľadnenie publikácie ako výstupu sa vyžaduje, aby v nej okrem mena autora, bol uvedený názov pracoviska fakulty, názov fakulty alebo vysokej školy;[[3]](#footnote-3)
    3. ak ide o výstup viacerých autorov, započítava sa fakulte z neho len časť patriaca autorovi (autorom) spĺňajúcemu podmienky uvedené v písmene b); ak je časť presne určená, berie sa táto časť, ak nie je určená, berie sa pomerná časť (napríklad pri výstupe 3 autorov, z ktorých dvaja sú z fakulty, sa takýto výstup započítava 2/3); v počte autorov sa zohľadňujú len autori z vysokých škôl v Slovenskej republike,
    4. aspoň 40 % výstupov musí byť z druhej polovice hodnoteného obdobia,
    5. najvyšší prepočítaný počet výstupov jedného akademického zamestnanca za hodnotené obdobie, ktorý možno započítať, je 5,
    6. autorom alebo spoluautorom výstupov predložených v počte odvodeného od počtu akademických zamestnancov vo funkcii profesor je akademický zamestnanec pôsobiaci vo funkcii profesora v čase zverejnenia výstupu.
11. Pre každý predkladaný výstup musí byť poskytnuté dostatočné množstvo informácií, aby sa dalo presne určiť o aký výstup ide, či ide o dielo jedného človeka alebo kolektívu, v akej fyzickej forme výstup existuje a kde sa nachádza.
12. Ak ide o výstup za roky 2008 až 2012 upravený smernicou ministerstva č. 13/2008-R zo 16. októbra 2008 o bibliografickej registrácii a kategorizácii publikačnej činnosti, umeleckej činnosti a ohlasov, uvádza sa štandardný bibliografický záznam v súlade s touto smernicou. Ak ide o výstup za rok 2013 a nasledujúce roky, uvádza sa štandardný bibliografický záznam podľa vyhlášky Ministerstva školstva, vedy, výskumu a športu Slovenskej republiky č. 456/2012 Z. z. o centrálnom registri evidencie publikačnej činnosti a centrálnom registri evidencie umeleckej činnosti. V ďalšom texte sa pre smernicu aj vyhlášku používa skratka „vyhláška“.
13. Ak fakulta predkladá výstup, ktorý nie je upravený vyhláškou, uvedie sa
    1. názov výstupu,
    2. rok zverejnenia – uvedie sa rok, kedy sa výstup stal verejne prístupným,
    3. typ výstupu – napríklad patent, softvér, umelecká prezentácia, výstava a pod.,
    4. autor a spoluautori,
    5. ďalšie významné podrobnosti charakterizujúce výstup, na základe ktorých bude možné jeho zaradenie do jednej z kategórií podľa odseku 24.
14. Pri hodnotení **atribútu prostredia** v hodnotenej oblasti sa berú do úvahy nasledovné komponenty:
    1. **rozsah a výsledky doktorandského štúdia** (váha 1/6)**,**
    2. **kvalita akademických zamestnancov** (váha 3/6),[[4]](#footnote-4)
    3. **objem finančných prostriedkov (grantov)** získanýchna projekty riešené na fakulte v hodnotenej oblasti v hodnotenom období (váha 1/6)**,**
    4. **kvalita výskumnej infraštruktúry** (prístrojové vybavenie, knižnice, počítačové vybavenie - váha 1/6)**,**
15. Na účely hodnotenia jednotlivých komponentov **atribútu prostredia** podľa odseku 14 predloží fakulta tieto údaje:
    1. údaje o doktorandskom štúdiu v jednotlivých rokoch hodnoteného obdobia obsahujúce počty dizertačných skúšok, počty absolventov a doktorandov vedených akademickými zamestnancami v jednotlivých rokoch hodnoteného obdobia, jeden výstup každého riadne skončeného doktoranda v hodnotenom období, informácie o akademickej mobilite doktorandov (počet vyslaných a počet prijatých doktorandov a priemerná dĺžka pobytu – osobitne prijatí a vyslaní)
    2. informácie o tituloch akademických zamestnancov, podiel doktorov vied na celkovom počte akademických zamestnancov, podiel akademických zamestnancov, ktorí vykazujú H - index rovnaký alebo vyšší než je hodnota určená pre danú oblasť výskumu, celkový počet citácií na výstupy akademických zamestnancov fakulty podľa WOS v danej oblasti výskumu publikované v hodnotenom období,[[5]](#footnote-5) domáce a zahraničné patenty, realizované patenty, unikátne technické diela, nové technológie, unikátne diagnostické a liečebné metódy, pozoruhodné umelecké diela a výkony, unikátne vedecké výsledky súvisiace s kultúrnym dedičstvom Slovenska; ďalšie mimoriadne počiny, ktoré preukazujú, že na fakulte pôsobia osobnosti medzinárodného významu vo vedeckej, resp. umeleckej práci,
    3. zoznam výskumných projektov riešených v hodnotenom období na fakulte, na ktoré fakulta získala v hodnotenom období domáce granty a zahraničné granty, spolu s objemom týchto grantov, názvom výzvy, v ktorej sa o grant uchádzali, vrátane názvu poskytovateľa grantu, zodpovedným riešiteľom a trvaním projektu,
    4. charakteristiku prístrojového, informačného a počítačového vybavenia pre potreby výskumu.
16. Pri hodnotení **atribútu ocenenia** v hodnotenej oblasti sa berú do úvahy:
    1. **celkový počet citácií** na 10% najcitovanejších akademických zamestnancov fakulty podľa WOS a iných relevantných databáz za celé obdobie ich tvorivej činnosti;
    2. **ocenenia a vyznamenania** získané akademickými zamestnancami a ich študentmi od externých domácich a zahraničných inštitúcií za výsledky vo výskume, či vytvorené technické, umelecké a iné diela, **uskutočnené vyžiadané prednášky** na konferenciách, alebo vyžiadaná prezentácia umeleckých diel alebo umeleckých výkonov, **členstvo** v národných a medzinárodných výboroch v oblasti výskumu, **poverenia z externého prostredia** svetových profesijných organizácii na organizovanie konferencií a iných vedeckých alebo umeleckých podujatí svetového a európskeho významu, **členstvo** v edičných radách medzinárodných časopisov, členstvo v národných a medzinárodných komisiách a porotách v oblasti vedy a umenia, prípadné **ďalšie skutočnosti**, ktoré svedčia o uznaní dosiahnutých výsledkov fakulty v hodnotenej oblasti výskumu medzinárodnou a/alebo národnou komunitou (váha je najmenej 1/2).
17. Na účely hodnotenia **atribútu ocenenia** predloží fakulta **výsledky fakulty** podľa odseku 16 písm. b) v hodnotenej oblasti získané akademickými zamestnancami fakulty v počte šestiny ich priemerného počtu k 31. 12. jednotlivých rokov hodnoteného obdobia, najmenej však v počte 15. Výsledky, ktoré fakulta predkladá v rámci tohto atribútu na hodnotenie, musia spĺňať nasledovné kritériá:
    1. dátum dosiahnutia výsledku spadá do hodnoteného obdobia,
    2. výsledok dosiahol akademický zamestnanec fakulty, ktorý pôsobil v čase jeho dosiahnutia na fakulte,
    3. viacnásobný výsledok podľa odseku 16 písm. b) pre ten istý výbor resp. pre tú istú edičnú radu počas hodnoteného obdobia sa započítava iba raz.
18. Aspoň tretina výsledkov predložených fakultou musí byť z druhej polovice hodnoteného obdobia.
19. Na účely hodnotenia atribútu ocenenia podľa odseku 16 písm. a)predloží fakultazoznam a počet citácií na výstupy akademických zamestnancov fakulty v členení na evidované vo WOS, Scopus, ERIH, knižné a ostatné.[[6]](#footnote-6)
20. Hodnotenie pripravuje, vrátane uskutočňovania všetkých potrebných úkonov a vypracovania podkladov pre rokovanie Akreditačnej komisie, **pracovná skupina[[7]](#footnote-7) zriadená Akreditačnou komisiou. Hodnotenie** schvaľuje Akreditačná komisia. Pre každú hodnotenú oblasť určuje Akreditačná komisia samostatnú pracovnú skupinu. Jedna pracovná skupina nemôže hodnotiť viac ako jednu hodnotenú oblasť. Akreditačná komisia môže hodnotenie pracovnej skupiny upraviť. Akreditačná komisia zverejňuje zoznam hodnotených výstupov a výsledkov predložených vysokou školou ako aj hodnotenie, ktoré im určila.
21. Podrobné **pravidlá hodnotenia**, podľa ktorých sa bude pri hodnotení v príslušnej hodnotenej oblasti postupovať sú v prílohe č. 3 týchto kritérií. Člen pracovnej skupiny sa nezúčastňuje na hodnotení výskumu fakúlt vysokej školy, na ktorej pôsobí, alebo v hodnotenom období pôsobil.
22. Pracovná skupina zhodnotí na základe podkladov predložených vysokou školou výskumnú činnosť po jednotlivých atribútoch a pre každý atribút vypracuje **hodnotenie atribútu a profil kvality.[[8]](#footnote-8) V profile kvality** pre daný atribút pracovná skupina určí percentuálne zaradenie posudzovaných činností resp. ukazovateľov do kategórií A, B, C a D. **Hodnotenie atribútu** sa odvodí z profilu kvality spôsobom uvedeným v odseku 27.
23. Percentuálne zastúpenie činností resp. ukazovateľov v jednotlivých kategóriách vo všetkých profiloch kvality sa zaokrúhľuje tak, aby bolo násobkom 5 %.[[9]](#footnote-9) Postup pri zaokrúhľovaní je ilustrovaný v prílohe č. 1.
24. Pre **atribút výstupov** a **atribút ocenenia** sú **základnými kritériami** na zaradenie do jednotlivých kategórií tieto kritériá:
    1. **kategória A** – špičková medzinárodná kvalita,
    2. **kategória B** – medzinárodne uznávaná kvalita,
    3. **kategória C** – národne uznávaná kvalita,
    4. **kategória D** – kvalita, ktorá nie je národne uznávaná, alebo príslušné činnosti nespĺňajú podmienky určené pre výskum v danej oblasti hodnotenia, prípadne neboli predložené.
25. Pre **atribút** **prostredia** sú základnými kritériami pre zaradenie do jednotlivých kategórií tieto kritériá:
    1. **kategória A** – špičková kvalita v rámci Slovenska,
    2. **kategória B** – nadpriemerná kvalita v rámci Slovenska,
    3. **kategória C** – priemerná kvalita v rámci Slovenska,
    4. **kategória D** – podpriemerná kvalita v rámci Slovenska.
26. Spôsob aplikácie základných kritérií na zaradenie do kategórií A až D pre jednotlivé atribúty navrhnú so zohľadnením špecifík jednotlivých oblastí hodnotenia príslušné pracovné skupiny a je súčasťou pravidiel hodnotenia podľa odseku 21. Akreditačná komisia **koordinuje a metodicky usmerňuje aplikovanie pravidiel hodnotenia** tak, aby postup pracovných skupín pri hodnotení vrátane spôsobu aplikácie základných kritérií v jednotlivých hodnotených oblastiach bol konzistentný a dával v čo najväčšej miere porovnateľné výsledky.
27. **Hodnotenie atribútu** sa určí z jeho profilu kvality podľa percentuálnych zaradení jednotlivých činností resp. ukazovateľov pri priradení váh od 4 po 1 postupne kategóriám A až D. **Kategórie pre hodnotenie**/spodné hraničné hodnoty hodnotenia pre zaradenie do týchto kategórií sú: **A/3,75; A-/3,50; B+/3,25; B/2,75; B-/2,50; C+/2,25; C/1,75; C-/1,50; D+/1,25; D/1,00.**
28. Na základe profilov kvality v jednotlivých atribútoch podľa odseku 6 sa určí **celkový profil kvality výskumnej činnosti fakulty v hodnotenej oblasti** ako vážený priemer profilov jednotlivých atribútov podľa odseku 6 s váhami, ktoré sú určené pre jednotlivé hodnotené oblasti. Váha **atribútu výstupov musí byť najmenej 55 %,  váha atribútu prostredia najmenej 15 % a váha atribútu ocenenia najmenej 20 %.** Váhy pre jednotlivé hodnotené oblasti sú súčasťou pravidiel hodnotenia podľa odseku 21.
29. Z celkového profilu kvality sa určí postupom podľa odseku 27 **celkové hodnotenie výskumnej činnosti fakulty v hodnotenej oblasti,** za ktoré sa v hranatej zátvorke uvedie priemerný počet akademických zamestnancov za hodnoteného obdobie, ktorých výstupy sa hodnotili**.**

Schválené v Bratislave 04. apríla 2013

Dušan Čaplovič, v.r.

minister školstva, vedy, výskumu

a športu Slovenskej republiky

Hodnotené oblasti:

# 1 Pedagogické vedy, 2 Humanitné vedy, 6 Spoločenské a behaviorálne vedy

Váha jednotlivých atribútov v celkovom profile kvality výskumnej činnosti fakulty v hodnotenej oblasti:

* **atribút výstupov: 60%**
* **atribút prostredia: 20 %**
* **atribút ocenenia: 20 %**

**I. Spôsob aplikácie základných kritérií na zaradenie do kategórií A až D pre atribút výstupov**

|  |  |
| --- | --- |
| **kategória**  **atribútu**  **výstupov** | **druh výstupu** |
| A | * Vedecké monografie zásadného významu pre oblasť výskumu, vedecké monografie vydané v svetovom jazyku v zahraničnom vydavateľstve registrované podľa vyhlášky AAA * Vedecké štúdie evidované v profesijných databázach, resp. publikované v časopisoch s IF ≥ 0.7IFM, ktoré napĺňajú kritériá karentovaných časopisov alebo sú karentovanými časopismi * Kapitoly vo vedeckých monografiách zásadného významu pre oblasť výskumu, resp. vo vedeckých monografiách vydaných vo svetovom jazyku v zahraničnom vydavateľstve (minimálny rozsah 1 AH). * Kritické preklady textov z cudzích a klasických jazykov s rozsiahlym poznámkovým aparátom, predslovom so zásadným vplyvom pre oblasť výskumu * Recenzované vedecké štúdie vo vedeckých  zborníkoch zo svetových kongresov venovaných oblastiam výskumu * Medzinárodne uznávaný umelecký výkon, umelecké dielo, vývojová činnosť, športová činnosť v spolupráci so zahraničnou inštitúciou s medzinárodným ohlasom |
| B | - Vedecké monografie prinášajúce nové okruhy problémov, rozširujúce horizonty pre oblasť výskumu, vydané v zahraničnom alebo domácom vydavateľstve   * Vedecké štúdie vydané v renomovaných časopisoch, ktoré nie sú evidované v medzinárodných profesijných databázach. * Kapitoly v monografiách prinášajúce nové okruhy problémov, resp. rozširujúce horizonty pre oblasť výskumu, vydané v zahraničných alebo domácich vydavateľstvách (minimálny rozsah 1 AH) * Kritické a komentované preklady textov z cudzích a klasických jazykov rozširujúce horizonty pre danú oblasť výskumu * Učebnice zásadného významu pre rozvoj odboru * Recenzované štúdie vo vedeckých zborníkoch z medzinárodných konferencií * Uznávaný umelecký výkon, umelecké dielo, vývojová činnosť a športová činnosť s medzinárodným ohlasom |
| C | * Vedecké monografie syntetizujúce poznanie v danej oblasti výskumu vydané v domácich vydavateľstvách * Vedecké štúdie publikované v časopisoch viažucich sa na oblasť výskumu * Kapitoly vo vedeckých monografiách v domácich vydavateľstvách (minimálny rozsah 1 AH). * Kritické preklady z cudzích a klasických jazykov viažucich sa na danú oblasť výskumu * Učebnice dôležité pre rozvoj odboru a programov v odbore * Vedecké štúdie v recenzovanom zborníku z konferencie nezaradenej v A alebo B * Učebnice pre ZŠ a SŠ * Štandardy a normy * Národne uznávaný umelecký výkon, umelecké dielo, vývojová činnosť, športová činnosť. |
| D | Ostatné |

Hodnotené oblasti:

18 Lekárske, farmaceutické a nelekárske zdravotnícke vedy

20 Veterinárske vedy

##### Váha jednotlivých atribútov v celkovom profile kvality výskumnej činnosti fakulty v hodnotenej oblasti

* **atribút výstupov: 65%**
* **atribút prostredia: 15%**
* **atribút ocenenia: 20 %**

|  |  |
| --- | --- |
| Kategória výstupu | **Druh výstupu** |
| A | * Vedecké monografie vydané v renomovaných\* zahraničných vydavateľstvách * Štúdie v publikáciách charakteru vedeckej monografie vydané v renomovaných\* zahraničných vydavateľstvách * Kapitoly vo vedeckých monografiách vydané v renomovaných zahraničných vydavateľstvách * Vedecké práce v  časopisoch (impakt faktor > 0,5) * Prijatá prihláška patentu v zahraničí |
| B | * Vedecké monografie vydané v renomovaných domácich vydavateľstvách (Veda, Osveta, SAP). * Kapitoly vo vedeckých monografiách vydané v zahraničných vydavateľstvách, ktoré nie sú zaradené do kategórie A * Vysokoškolské učebnice vydané v zahraničných vydavateľstvách * Kapitoly vo vysokoškolských učebniciach vydané v  zahraničných vydavateľstvách * Vedecké práce v  časopisoch (impakt faktor ≤ 0,5) * Vedecké práce uverejnené v niektorom zborníku svetového kongresu/konferencie vydanom v renomovanom\* zahraničnom vydavateľstve * Domáce registrované patenty |
| C | * Kapitoly vo vedeckých monografiách vydané v domácich vydavateľstvách * Vysokoškolské učebnice vydané v domácich vydavateľstvách * Kapitoly vo vysokoškolských učebniciach vydané v domácich vydavateľstvách * Vedecké práce v indexovaných časopisoch * Vedecké práce v zahraničných nerecenzovaných vedeckých zborníkoch, monografiách * Publikované príspevky na zahraničných vedeckých konferenciách * Publikované príspevky na domácich vedeckých konferenciách. * Vedecké práce v zahraničných a domácich recenzovaných vedeckých zborníkoch, monografiách pokiaľ nie je zaradená do kategórie B. * Učebnice pre základné a stredné školy vydané v domácom vydavateľstve |
| D | * Vedecké práce v domácich nerecenzovaných vedeckých zborníkoch, monografiách * Odborné práce v domácich nerecenzovaných zborníkoch (konferenčných aj nekonferenčných) * Rôzne publikácie a dokumenty, ktoré nemožno zaradiť do žiadnej z predchádzajúcich kategórií. |

**I. Spôsob aplikácie základných kritérií na zaradenie do kategórií A až D pre atribút prostredia**

\*Renomované zahraničné vydavateľstvá uvedené v „Zozname vybraných zahraničných vydavateľstiev vedeckej literatúry“ zverejnenom na adrese: http://cms.crepc.sk/pokyny.aspx.

1. Osobitosti umeleckej činnosti, ktoré nie sú uvedené v týchto kritériách, sú zohľadnené v ich rozpracovaní pre príslušnú oblasť výskumnej činnosti. [↑](#footnote-ref-1)
2. Štandardne sa fakulta hodnotí v tých oblastiach výskumu, do ktorých sú zaradené študijné odbory, v ktorých má/mala akreditované študijné programy v hodnotenom období. [↑](#footnote-ref-2)
3. Výstup jedného autora sa uznáva len na jednej vysokej škole. Ak jeden výstup za toho istého akademického zamestnanca bude poskytnutý viacerými vysokými školami, v ďalších hodnoteniach sa výstup zohľadní hodnotením D. Je na vysokej škole, aby informovala autorov o zaradení ich výstupov do hodnotenia a predišla tak poskytnutiu rovnakého výstupy za ďalšie vysoké školy. [↑](#footnote-ref-3)
4. Pri posúdení kvality akademických zamestnancov sa postupuje podľa podrobných kritérií pre jednotlivé skupiny odborov. Štandardne sa vychádza z kritérií uvedených v odseku 15 písm. b). [↑](#footnote-ref-4)
5. Podrobné kritériá hodnotenia pre danú oblasť výskumu môžu konkretizovať podmienky, za ktorých sa citácia zohľadní (napr. jej evidencia vo WOS, prípadne iných databázach ). [↑](#footnote-ref-5)
6. Podklad sa nepredkladá, ak má táto časť hodnotenia nulovú váhu. [↑](#footnote-ref-6)
7. Článok 7 ods. 1 Štatútu Akreditačnej komisie. [↑](#footnote-ref-7)
8. Hodnotenie atribútu vyjadruje priemernú kvalitu posudzovaných činností, profil kvality vyjadruje štruktúru kvality posudzovaných činností. [↑](#footnote-ref-8)
9. Cieľom zaokrúhľovania je eliminovať rozlišovanie založené na malých rozdieloch medzi posudzovanými činnosťami. [↑](#footnote-ref-9)